กรณีศึกษา อิหร่าน ประเทศที่มีน้ำมัน แต่ส่งออกไม่ได้
อิหร่านค้นพบแหล่งน้ำมันดิบแห่งใหม่ที่ค้นพบจำนวนกว่า 53,000 ล้านบาร์เรล และจะทำให้อิหร่านกลายเป็นประเทศที่มีปริมาณสำรองน้ำมันดิบสูงเป็นลำดับที่ 3 ของโลก เป็นรองเพียงแค่ซาอุดิอาระเบียและเวเนซุเอล่าเท่านั้น ประธานาธิบดีฮัสซัน รูฮานิ ของอิหร่านได้กล่าวเอาไว้  แหล่งน้ำมันดิบที่ค้นพบนั้นใหญ่แค่ไหน มีมูลค่าเท่าไร แล้วจะส่งผลดีต่ออิหร่านมากแค่ไหน ลงทุนแมนจะเล่าให้ฟัง
1 ธ.ค. 2562

กรณีศึกษา อิหร่าน ประเทศที่มีน้ำมัน แต่ส่งออกไม่ได้ / โดย ลงทุนแมน
อิหร่านค้นพบแหล่งน้ำมันดิบแห่งใหม่มีจำนวนกว่า 53,000 ล้านบาร์เรล และจะทำให้อิหร่านกลายเป็นประเทศที่มีปริมาณสำรองน้ำมันดิบสูงเป็นลำดับที่ 3 ของโลก เป็นรองเพียงแค่ซาอุดีอาระเบียและเวเนซุเอลาเท่านั้น ประธานาธิบดีฮัสซัน รูฮานิ ของอิหร่านได้กล่าวเอาไว้
แหล่งน้ำมันดิบที่ค้นพบนั้นใหญ่แค่ไหน
มีมูลค่าเท่าไร
แล้วจะส่งผลดีต่ออิหร่านมากแค่ไหน
ลงทุนแมนจะเล่าให้ฟัง
แต่เดิมนั้นอิหร่านมีปริมาณน้ำมันดิบสำรองกว่า 156,000 ล้านบาร์เรล
การค้นพบแหล่งน้ำมันดิบแห่งใหม่ 53,000 ล้านบาร์เรล จะทำให้อิหร่านมีปริมาณน้ำมันดิบสำรองเพิ่มขึ้นมากถึง 34% และจะทำให้อิหร่านมีปริมาณน้ำมันดิบสำรองรวมกัน 209,000 ล้านบาร์เรล มากเป็นลำดับที่ 3 ของโลก
แหล่งน้ำมันแห่งใหม่ของอิหร่านที่ค้นพบนี้ ตั้งอยู่ในจังหวัด Khuzestan ทางตะวันตกเฉียงใต้ของประเทศ โดยพื้นที่ดังกล่าวเป็นพื้นที่ยุทธศาสตร์สำคัญของอุตสาหกรรมน้ำมันของประเทศ
ถ้าเราเอาราคาน้ำมันดิบซึ่งปัจจุบันอยู่ที่ 60 ดอลลาร์สหรัฐต่อบาร์เรล แหล่งน้ำมันดิบของอิหร่านแห่งใหม่นี้จะมีมูลค่ากว่า 96 ล้านล้านบาท ใหญ่กว่า GDP ของอิหร่านที่ 14 ล้านล้านบาท ที่มี GDP ใกล้เคียงกับประเทศไทย เกือบ 7 เท่า
อย่างไรก็ตามการที่ขุดน้ำมันดิบขึ้นมาใช้ก็ต้องมีเม็ดเงินลงทุนเช่นกัน ไม่ใช่จะสามารถเอาน้ำมันดิบเหล่านั้นมาใช้ได้ฟรีๆ และนอกจากเงินลงทุน คำถามที่สำคัญก็คือจะอิหร่านจะขายน้ำมันให้ใคร?
ถ้าเป็นประเทศอื่นที่ค้นพบแหล่งพลังงานหรือทรัพยากรที่มีมูลค่ามากมายขนาดนี้ สถานะของประเทศต้องเปลี่ยนไปแบบหน้ามือเป็นหลังมือ แต่คงไม่ใช่ที่อิหร่าน อย่างน้อยๆ ก็ตอนนี้
เพราะแม้จะเป็นประเทศที่มีแหล่งสำรองน้ำมันดิบลำดับที่ 3 ของโลก ผลิตน้ำมันดิบเป็นลำดับที่ 5 ของโลก แต่หลายคนอาจแปลกใจ ถ้าไปดูปริมาณการส่งออกน้ำมันของอิหร่านนั้นกลับลดลงอย่างต่อเนื่อง
สาเหตุก็เป็นเพราะ อิหร่านนั้นโดนสหรัฐอเมริกาคว่ำบาตร ซึ่งล่าสุดเกิดขึ้นในปี 2018 จนกระทบต่ออุตสาหกรรมน้ำมันของอิหร่าน
โดยสหรัฐอเมริกาต้องการบังคับให้พันธมิตรและประเทศอื่นๆ เลิกค้าขายกับอิหร่าน โดยมีวัตถุประสงค์เพื่อจำกัดอิทธิพลของอิหร่านจากการทดลองอาวุธนิวเคลียร์ เนื่องจากอุตสาหกรรมน้ำมันถือเป็นแหล่งรายได้หลักของประเทศ
พอส่งออกไม่ได้ เพราะประเทศคู่ค้าหลายรายซื้อน้ำมันจากอิหร่านไม่ได้ รายได้จากการขายน้ำมันของประเทศจึงลดลง
พอเรื่องเป็นแบบนี้ทำให้ GDP ของอิหร่านได้รับผลกระทบอย่างหนักในปี 2018 โดยติดลบถึง 4.8% และคาดว่าในปี 2019 GDP ของประเทศจะติดลบอีกกว่า 9.5%
และสิ่งที่น่าเป็นห่วงสำหรับรัฐบาลอิหร่านในระยะยาวก็คือ ถ้าการบริโภคน้ำมันในอนาคตของโลกนั้นลดลง ประเทศที่พึ่งพาอุตสาหกรรมน้ำมันอย่างอิหร่านจะได้รับผลกระทบแค่ไหน
การตื่นตัวของภาวะโลกร้อนและผลกระทบต่อสิ่งแวดล้อม ทำให้หลายประเทศมุ่งเน้นการใช้พลังงานสะอาดมากขึ้น
สิ่งต่างๆ เหล่านี้กำลังเข้ามาเปลี่ยนแปลงภาพรวมของอุตสาหกรรมน้ำมันทั่วโลก
จึงไม่แปลกที่ระยะหลังเราเริ่มเห็น หลายประเทศที่พึ่งพารายได้หลักจากน้ำมันรวมทั้งบริษัทพลังงานจำนวนมาก มีการเตรียมความพร้อมเพื่อหาทางรับมือกับเรื่องเหล่านี้
ตัวอย่างเช่น ซาอุดีอาระเบีย ประเทศที่มีรายได้จากการส่งออกน้ำมันมีสัดส่วนเกือบ 1 ใน 3 ของมูลค่า GDP กำลังผลักดันอุตสาหกรรมท่องเที่ยวเพื่อสร้างรายได้ให้ประเทศมากขึ้น ซึ่งเป็นหนึ่งในแผนการปฏิรูปเศรษฐกิจของประเทศ
ประเทศที่มีน้ำมันสำรองเป็นจำนวนมากอยู่ตอนนี้
จึงเกิดคำถามว่าจะขุดน้ำมันออกมาขายให้คนอื่นได้เร็วแค่ไหน
และ สิ่งที่เกิดขึ้นกับอิหร่าน ดูเหมือนว่าการค้นพบแหล่งน้ำมันแห่งใหม่จะไม่มีประโยชน์อะไร
ถ้ามันไม่สามารถนำออกมาขายให้กับประเทศอื่นได้..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-
-
-
-